তৃণমূল কংগ্রেসের প্রতি তিনি কৃতজ্ঞ। সাংসদ পদের মেয়াদ শেষের আগে বার বার সে কথা প্রকাশ্যেই উল্লেখ করেছেন কুণাল ঘোষ। একই সঙ্গে একাধিক বার বলেছেন ‘দ্বিতীয় ইনিংস’ শুরুর কথাও। এরই মধ্যে হঠাৎ দিল্লিতে সাংবাদিক সম্মেলন ডাকায় নতুন করে জল্পনার কেন্দ্র বহু বিতর্কের কেন্দ্র কুণাল ঘোষ।
২ এপ্রিল সোমবার সাংসদ পদের মেয়াদ শেষ হচ্ছে কুণালের। আর সেই দিনেই তিনি দুপুর ১২টায় করবেন ফেসবুক লাইভ। জেল থেকে মুক্তি পাওয়ার পর থেকেই ফেসবুক নির্ভর রাজনীতিতে ঝড় তুলেছেন একদা মমতা বন্দ্যোপাধ্যায়ের কাছের কুণাল। একের পর এক পোস্ট ঘিরে তৈরি হয়েছে বিতর্ক।

এই বিষয়ে অন্যান্য খবর

মুকুল নয়, তৃণমূলের আসল শত্রু মমতার দলেই। হাতে চাঁদ পেতে পারে বিজেপি


সাংসদ পদের মেয়াদ শেষ হওয়ার ঠিক আগে আগেই আদালতের থেকে কলকাতার নারকেলডাঙা থানা এলাকা ছাড়ার অনুমতি পান সারদা মামলায় অভিযুক্ত কুণাল ঘোষ। এর পরে সংসদের চলতি অধিবেশনে যোগ দেন তিনি। তার অনেক আগেই মুকুল রায়ের সঙ্গে বৈঠকে কুণালের বিজেপিতে যোগ দেওয়ার জল্পনা তৈরি হয়েছিল।
সম্প্রতি তৃণমূল কংগ্রেস মহাসচিব পার্থ চট্টোপাধ্যায়ের বাড়িতেও বৈঠক করেন কুণাল। সেদিন থেকে রাজনৈতিক মহলে নতুন জল্পনা তৈরি হয় যে তৃণমূল কংগ্রেসের প্রত্যক্ষ রাজনীতিতে ফিরতে পারেন তিনি। কিন্তু রবিবার তিনি ঘোষণা করেন সোমবার দিল্লিতে ফেসবুক লাইভ করবেন তিনি। সেটা আবার সংসদ ভবন চত্বরে গাঁধী মূর্তির সামনে থেকে। এই খানেই তাঁকে অনেকবার তৃণমূল কংগ্রেসের হয়ে বিক্ষোভে দেখা গিয়েছে। সেই জায়গা থেকেই ফেসবুক লাইভ করে তৃণমূলকে চাপে ফেলবেন না তো!
সোমবার দুপুর দু’টোয় নয়া দিল্লির ১৯১, নর্থ অ্যাভিনিউতে তৃণমূল সাংসদের বাসভবনে সাংবাদিক বৈঠক ডেকেছেন কুণাল ঘোষ। নতুন কোনও বিস্ফোরণ, নাকি নিছকই বিদায়ী সাংবাদিক বৈঠক? এই প্রশ্নের উত্তরে কুণাল ঘোষ এবেলা.ইন-কে জানান, ‘‘নানা রকম রাজনৈতিক জল্পনা থাকতেই পারে। সে সব নিয়ে আমার কিছু বলার নেই। তবে সাংসদ জীবনে অনেক কিছু শিখেছি। সেই শিক্ষা কাজেও লাগাতে চাই। সোমবার সাংবাদিক বৈঠকে কিছু অতীতের কথাও যেমন থাকবে, তেমনই কিছু আগামীর কথাও থাকবে।’’
আগামীর কথা মানে কি তৃণমূলকে চাপে ফেলার কোনও পরিকল্পনা বা বিজেপিকে সুবিধা করে দেওয়ার কোনও উদ্যোগ? এমন কোনও রাজনৈতিক প্রশ্নের উত্তর দিতে রাজি হননি কুণাল।